b'\n_START_ARTICLE_\nEniro\n_START_PARAGRAPH_\nEniro er en svensk medievirksomhed, der i Danmark driver internet-s\xc3\xb8getjenesterne Krak, De Gule Sider og Proff. Eniro blev grundlagt i \xc3\xa5r 2000 ved et frasalg af Telias datterselskaber, der besk\xc3\xa6ftigede sig med telefonbogstjenester. I Danmark har Eniro hovedkontor p\xc3\xa5 Frederiksberg._NEWLINE_I \xc3\xa5r 2011 oprettede Eniro Danmark en afdeling ved navn Krak Media Group, der bl.a. varetager salg af onlineannoncer for andre virksomheders hjemmesider og formidler andre former for markedsf\xc3\xb8ringstjenester som f.eks. annoncering p\xc3\xa5 Google og Bing._NEWLINE_Eniro Danmark udgav tidligere Kraks Kortb\xc3\xb8ger samt et stort udvalg af telefonb\xc3\xb8ger, hvor de mest kendte var Den R\xc3\xb8de Lokalbog og Mostrup Vejviser, men virksomhedens produktion af trykte produkter blev p\xc3\xa5 n\xc3\xa6r en enkelt telefonbog i Nordjylland nedlagt i juli 2017._NEWLINE_Eniro Danmark er en del af den svenske Eniro-koncern, som er b\xc3\xb8rsnoteret. Eniro-aktien (ENRO) har v\xc3\xa6ret registreret p\xc3\xa5 Stockholm Stock Exchange siden 2000. Hovedkontoret ligger i Stockholm. Eniro har aktiviteter i Sverige, Norge, Finland, Danmark og Polen.'